กสิกรประเมินเงินเฟ้อวิ่งขึ้นปลายปียืน4%
เงินเฟ้อปลายปีขยับขึ้น
3 ก.ค. 2555

เงินเฟ้อปลายปีขยับขึ้น
ศูนย์วิจัยกสิกรไทย ประเมินทิศทางเงินเฟ้อของไทยในช่วงครึ่งหลังของปี 2555 ว่ายังคงเป็นขาขึ้น เนื่องจากมีปัจจัยทางเทคนิคเรื่องฐานการคำนวณเปรียบเทียบที่อยู่ในระดับต่ำในช่วงเดียวกันปีก่อน โดยกรณีพื้นฐานจุดสูงสุดของเงินเฟ้อในปี 2555 จะอยู่ในช่วงไตรมาสสุดท้ายของปี ซึ่งพ้นช่วงการขอความร่วมมือตรึงราคาสินค้าจากกระทรวงพาณิชย์ ที่จะสิ้นสุดในเดือน ก.ย.นี้ การตรึงราคาก๊าซเอ็นจีวีและแอลพีจีภาคขนส่งที่จะสิ้นสุดกลางเดือน ส.ค. นอกจากนี้ต้นทุนการผลิตประเภทอื่นๆ เช่น ค่าไฟฟ้าเอฟทีรอบถัดไป ก็น่าจะถูกปรับเพิ่มขึ้นในช่วงเวลาดังกล่าวด้วย
ศูนย์วิจัยกสิกรไทยประเมินว่า แรงกดดันเงินเฟ้อของไทยยังไม่น่าจะกังวลมากนัก แม้ว่าแนวโน้มเงินเฟ้อในช่วงครึ่งปีหลังจะเพิ่มสูงขึ้นกว่าในช่วงครึ่งแรกของปีแรก
ศูนย์วิจัยกสิกรไทยยังคงคาดการณ์เดิมว่าอัตราเงินเฟ้อทั่วไป มีโอกาสไล่ระดับกลับขึ้นไปยืนในกรอบที่เกิน 3.5-4% ในช่วงเดือนท้ายๆ ของปี 2555 ซึ่งทำให้ค่าเฉลี่ยของอัตราเงินเฟ้อทั่วไปในปีนี้อยู่ที่ 3.5% โดยมีกรอบคาดการณ์ที่ 3.2-3.9% 
ขณะที่อัตราเงินเฟ้อพื้นฐาน คาดว่าค่าเฉลี่ยของอัตราเงินเฟ้อพื้นฐานจะอยู่ที่ 2.6% โดยมีกรอบคาดการณ์ 2.4-2.8%
อย่างไรก็ดี ราคาน้ำมันที่ปรับตัวลงค่อนข้างมากในช่วงปลายไตรมาส 2/2555 สามารถชะลอแรงผลักดันภาระต้นทุนการผลิต ค่าขนส่ง ค่าจ้างแรงงานของภาคธุรกิจ ที่รอส่งต่อมาที่ราคาสินค้าอุปโภคบริโภคได้ในระดับหนึ่ง